HU Az Európai Unió Hivatalos Lapja C 253/14

A mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 53. cikke (2) bekezdésének második albekezdése szerinti kisebb jelentőségű módosítás elfogadása iránti kérelem közzététele

(2017/C 253/11)

Az Európai Bizottság jóváhagyta ezt a 664/2014/EU felhatalmazáson alapuló bizottsági rendelet (1) 6. cikke (2) bekezdésének harmadik albekezdése szerinti kisebb jelentőségű módosítást.

KISEBB JELENTŐSÉGŰ MÓDOSÍTÁS ELFOGADÁSA IRÁNTI KÉRELEM

Az 1151/2012/EU európai parlamenti és tanácsi rendelet (2) 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem

„POMODORINO DEL PIENNOLO DEL VESUVIO”

EU-szám: IT-PDO-02146 – 2016.6.24.

OEM ( X ) OFJ ( ) HKT ( )

1. Kérelmező csoportosulás és jogos érdek

Consorzio di Tutela del Pomodorino del Piennolo del Vesuvio DOP Piazza Meridiana n. 47 80040 San Sebastiano al Vesuvio (NA) ITALIA Tel.: +39 0810606007 E-mail: piennolodop@pec.it

A Consorzio di Tutela del Pomodorino del Piennolo del Vesuvio DOP a Ministero delle politiche agricole alimentari e forestali (Mezőgazdasági, Élelmezési és Erdészeti Minisztérium) 2013. október 14-i 12511. sz. rendelete 13. cikkének 1. albekezdése értelmében jogosult bejegyzés iránti kérelem benyújtására.

2. Tagállam vagy harmadik ország

Olaszország

3. A termékleírás módosítással (módosításokkal) érintett rovata

— ☒ A termék leírása — ☐ A származás igazolása — ☒ Az előállítás módja — ☐ Kapcsolat — ☒ Címkézés — ☒ Egyéb [jogszabályi módosítások és ellenőrző szerv]

4. A módosítás típusa

— ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti kisebb jelentőségűnek tekinthető módosítása, amely nem teszi szükségessé a közzétett egységes dokumentum módosítását — ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti kisebb jelentőségűnek tekinthető módosítása, amely szükségessé teszi a közzétett egységes dokumentum módosítását — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot — ☐ Bejegyzett HKT termékleírásának az 1151/2012/EU rendelet 53. cikke (2) bekezdésének negyedik albekezdése szerinti, kisebb jelentőségűnek tekinthető módosítása

5. Módosítás(ok):

A termék leírása

1. sz. módosítás

A termékleírás szövege (2. cikk):

„A Pomodorino del Piennolo del Vesuvio oltalom alatt álló eredetmegjelölés (OEM) a hagyományosan a Vezúv lejtőin termesztett, »Fiaschella«, »Lampadina«, »Patanara«, »Principe Borghese« és »Re Umberto« köznapi nevekkel illetett ökotípusokhoz és a Lycopersicon esculentum Mill. fajhoz tartozó cseresznyeparadicsom termését jelöli […].”

Az egységes dokumentum szövege (3.2. pont):

„A Pomodorino del Piennolo del Vesuvio OEM a hagyományosan a Vezúv lejtőin termesztett, »Fiaschella«, »Lampadina«, »Patanara«, »Principe Borghese« és »Re Umberto« köznapi nevekkel illetett ökotípusokhoz tartozó cseresznyeparadicsom termését jelöli […].”

a következőképpen módosul:

„A Pomodorino del Piennolo del Vesuvio oltalom alatt álló eredetmegjelölés (OEM) a hagyományosan a Vezúv lejtőin termesztett, eredetileg a »Fiaschella«, »Lampadina«, »Patanara«, »Principe Borghese« és »Re Umberto« köznapi nevekkel illetett ökotípusokból származó, Lycopersicon esculentum Mill. fajhoz tartozó cseresznyeparadicsom termését jelöli […].”

Indokolás

A szöveg a termékleírás 6. cikkével – Kapcsolat a környezettel – összhangban került átírásra annak tisztázása érdekében, hogy az OEM-hez tartozik valamennyi olyan helyi ökotípus, amelyet eredetileg a „Fiaschella”, „Lampadina”, „Patanara”, „Principe Borghese” és „Re Umberto” köznapi nevekkel illettek, amelyet egykor a térségben termesztettek, és amely a „Pomodorino del Piennolo del Vesuvio” elnevezésre jellemző morfológiai és kémiai-fizikai jellemzőkkel rendelkezik.

A módosítás tiszteletben tartja azt a termékleírás 6. cikkében is említett régi gyakorlatot, amely szerint a termelők a legjobb növények magjait megőrzik a következő évi termesztéshez. Ez a gyakorlat vezetett idővel ahhoz, hogy az eredetileg a fent említett köznapi nevekkel illetett típusokból származó magokat használták fel.

A termékleírás 6. cikke így fogalmaz: „Ahogy az a személyes fogyasztásra termelt zöldségek esetében is mindig történt, a termelők a legalkalmasabbnak bizonyuló növényeket választották ki, és eltávolították a magjaikat, és aztán azok képezték a következő évi szaporítóanyagot. Így a XX. század első felében már ismertté és elterjedtté vált a „Fiaschella”, „Lampadina”, „Principe Borghese”, „Re Umberto” és „Patanara” cseresznyeparadicsom, amelyből a jelenlegi ökotípusok származnak.”

A módosítás nem befolyásolja az elnevezés megkülönböztető jegyeit. Ezért úgy véljük, hogy a szóban forgó módosítás megfelel az 1151/2012/EU rendelet 53. cikke (2) bekezdésének a)–e) pontjában meghatározott feltételeknek, és így kisebb jelentőségűnek tekinthető.

2. sz. módosítás

A termékleírás szövege (2. cikk) és az egységes dokumentum szövege (3.2. pont):

„Az oltalom alá helyezett terméknek az alábbi jellemzőkkel kell rendelkeznie:

Friss állapotban, a leszedéstől számított négy napon belül:

— Méret: legfeljebb 25 g;”

a következőképpen módosul:

„Az oltalom alá helyezett terméknek az alábbi jellemzőkkel kell rendelkeznie:

a) Friss állapotban, a leszedéstől számított négy napon belül: — Méret: legfeljebb 30 g;”

Indokolás

Az érték módosítására a SeSIRCA és a CRAA (Consorzio per la ricerca applicata in agricoltura – Konzorcium a mezőgazdasági alkalmazott kutatásért) megbízásából a Centro Orticolo Campano (Campanai Kertészeti Központ) által elvégzett vizsgálatok eredményei alapján került sor, amelyek megerősítették azt a termelők által jelzett empirikus adatot, amely szerint az először leszedett ágakról származó bogyótermések, az úgynevezett „mammák” súlya gyakran a 30 grammot is elérheti. A módosítás összhangban van az egységes dokumentum 5.2. pontjának második bekezdésében leírtakkal: „A Pomodorino del Piennolo del Vesuvio sajátosságai közé kis méretén túl a következők tartoznak: tömege 20–30 g közötti …”. Mivel már említésre került az elnevezés jellemzői között, hogy a bogyótermések súlya elérheti a 30 grammot, úgy véljük, hogy a szóban forgó módosítás megfelel az 1151/2012/EU rendelet 53. cikke (2) bekezdésének a)–e) pontjában meghatározott feltételeknek, és így kisebb jelentőségűnek tekinthető.

Az előállítás módja

3. sz. módosítás

A termékleírás szövege (5. cikk):

„Ültetési rendszerek és távolságok: az ültetési sűrűségnek 15 és 30 cm között kell lennie a palánták között, továbbá 80 és 120 cm között kell lennie a sorok között. A növényeket egymással párhuzamos sorokba kell ültetni oly módon, hogy a sorban a növények közötti távolság, valamint a sorok közötti távolság is szabályos legyen. Az ültetési sűrűség legfeljebb hektáronként 45 000 növény lehet; […]”

a következőképpen módosul:

„Ültetési rendszerek és távolságok: az ültetési sűrűségnek 15 és 30 cm között kell lennie a palánták között, továbbá 80 és 120 cm között kell lennie a sorok között. A növényeket egymással párhuzamos sorokba kell ültetni oly módon, hogy a sorban a növények közötti távolság, valamint a sorok közötti távolság is szabályos legyen. Az ültetési sűrűség legfeljebb hektáronként 55 000 növény lehet; […]”

Indokolás

Azért kérjük az ültetési sűrűség hektáronkénti legfeljebb 55 000 növényre való felemelését, hogy a termelők az ültetési sűrűséget a különböző talajok eltérő termékenységéhez igazíthassák. A vulkanikus talajok szélsőséges szárazsága miatt a nagyobb tengerszint feletti magasság esetében a helyes agronómiai gyakorlat szerint növelni kell a hektáronkénti ültetési sűrűséget a vízkészlet leghatékonyabban történő felhasználása, valamint a növények minőségi jellemzőinek megőrzése érdekében (például a sorok közötti 90–100 cm-es és a palánták közötti 20 cm-es ültetési sűrűség hektáronként 50 000–55 000 növényt eredményez). Ezért úgy véljük, hogy a szóban forgó módosítás megfelel az 1151/2012/EU rendelet 53. cikke (2) bekezdésének a)–e) pontjában meghatározott feltételeknek, és így kisebb jelentőségűnek tekinthető.

4. sz. módosítás

A termékleírás szövege (5. cikk):

„Termesztési forma: a Pomodorino del Piennolo del Vesuvio kizárólag szabadföldön termeszthető; a növényeket függőleges irányban, legfeljebb 80 cm-es magasságban nevelik […]”

a következőképpen módosul:

„Termesztési forma: a Pomodorino del Piennolo del Vesuvio kizárólag szabadföldön termeszthető; a növényeket függőleges irányban, legfeljebb egy méteres magasságban nevelik […]”

Indokolás

A módosítást az a megállapítás indokolja, amely szerint a termőterület bizonyos, frissebb és termékenyebb talajjal rendelkező zónáiban – így például a Somma hegy településeiben – a paradicsomnövényekre nagyobb természetes vegetatív fejlődés jellemző. Ez a módosítás lehetővé teszi a termékleírásnak a termőterület termesztési adottságaihoz való igazítását anélkül, hogy a növény minőségi jellemzőit módosítaná; a módosítás eleget tesz az 1151/2012/EU rendelet 53. cikke (2) bekezdésének a)–e) pontjában meghatározott feltételeknek. Ezért a módosítás kisebb jelentőségűnek tekinthető.

5. sz. módosítás

A termékleírás szövege (5. cikk):

„A megengedett legnagyobb terméshozam monokultúrában hektáronként 16 tonna.”

a következőképpen módosul:

„A megengedett legnagyobb terméshozam monokultúrában hektáronként 25 tonna.”

Indokolás

A termékleírásban megadott hektáronkénti 16 tonnás terméshozam jóval alacsonyabb a termelők által különböző magasságokban elért átlagos terméshozamnál. Ezekről az empirikus megfigyelésekről először a konzorcium tagjai számoltak be, majd azokat a SeSIRCA és a CRAA (Consorzio per la ricerca applicata in agricoltura – Konzorcium a mezőgazdasági alkalmazott kutatásért) megbízásából a Centro Orticolo Campano (Campanai Kertészeti Központ) által elvégzett tudományos vizsgálatok is megerősítették. A 25 t/ha-os maximális terméshozam megfelel a Piennolo del Vesuvio OEM cseresznyeparadicsom valós termesztési adatainak, és nem módosítja a növény minőségi jellemzőit, ezért úgy gondoljuk, hogy a szóban forgó módosítás az 1151/2012/EU rendelet 53. cikke (2) bekezdésének a)–e) pontja értelmében kisebb jelentőségűnek tekinthető.

Címkézés

6. sz. módosítás

A termékleírás szövege (8. cikk):

„Mindazonáltal megengedett olyan – gazdaságokra, nevekre, cégnevekre, kereskedelmi márkákra utaló – jelölések használata, amelyeknek nincs dicsérő vagy a fogyasztókat megtévesztő jelentése; ezeket a jelöléseket a címkén kisebb betűmérettel kell feltüntetni, mint az oltalom alatt álló eredetmegjelölést.

a következőképpen módosul:

„Mindazonáltal megengedett olyan – gazdaságokra, nevekre, cégnevekre, kereskedelmi márkákra utaló – jelölések használata, amelyeknek nincs dicsérő vagy a fogyasztókat megtévesztő jelentése; ezeket a jelöléseket a címkén kisebb betűmérettel kell feltüntetni, mint az oltalom alatt álló eredetmegjelölést, és nem lehetnek az eredetmegjelöléssel, az OEM logójával és az uniós logóval azonos mezőben.”

Indokolás

A módosítás a termékleírás azon előírásának egyértelműsítésére és pontosítására szolgál, amely a bejegyzett elnevezésnek és az Európai Unió jelképének a címkén való jobb láthatóságát hivatott biztosítani. A módosítás kizárólag a termék címkéjét érinti, ezért úgy véljük, hogy a szóban forgó módosítás az 1151/2012/EU rendelet 53. cikke (2) bekezdésének a)–e) pontja értelmében kisebb jelentőségűnek tekinthető.

Jogszabályi módosítások és ellenőrző szerv

Az 510/2006/EK rendeletre való hivatkozások helyébe az 1151/2012/EU rendeletre való hivatkozások lépnek.

A 7. cikk kiegészítésre került az ellenőrző szervekre való hivatkozásokkal.

EGYSÉGES DOKUMENTUM

„POMODORINO DEL PIENNOLO DEL VESUVIO”

EU-szám: IT-PDO-02146 – 2016.6.24.

OEM ( X ) OFJ ( )

1. Elnevezés

„Pomodorino del Piennolo del Vesuvio”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A Pomodorino del Piennolo del Vesuvio oltalom alatt álló eredetmegjelölés (OEM) a hagyományosan a Vezúv lejtőin termesztett, eredetileg a „Fiaschella”, „Lampadina”, „Patanara”, „Principe Borghese” és „Re Umberto” köznapi nevekkel illetett ökotípusokból származó, a Lycopersicon esculentum Mill. fajhoz tartozó cseresznyeparadicsom termését jelöli. Formája ovális vagy enyhén szilva alakú, bibepontja hegyes, a kocsányos részen gyakran bordás, héja vastag. A hibridek használata tilos. Az oltalom alá helyezett terméknek az alábbi jellemzőkkel kell rendelkeznie: friss állapotban: darabonkénti tömege nem haladhatja meg a 30 g-ot; a gyümölcs külalakjára jellemző paraméterek: a legnagyobb és a legkisebb átmérő közötti arány 1,2 és 1,3 közé esik; külső szín: élénkpiros; a gyümölcshús színe: piros; állag: kiváló; íz: élénk, intenzív és édes-savanyú; az optikai eszközzel mért szárazanyag-tartalom legalább 6,5 Brix-fok; a gyümölcs a kocsányhoz erősen kötődik. Kocsányon hagyott állapotban: külső szín: sötétpiros; a gyümölcshús színe: piros; állag: jó; íz: élénk és intenzív; keménység: a tárolás végén lecsökken.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A termelés és a tartósítás műveleteinek a termőterületen kell történniük. A cseresznyeparadicsom tartós tárolásához az alábbi előírásokat kell betartani:

— A betakarítást követően a fürtöket kör alakban megkötött, növényi eredetű rostból készült szálra kötik úgy, hogy egyetlen hatalmas fürtöt (úgynevezett „piennolo”-t) alkosson, amelynek súlya a tárolás végén 1 kg és 5 kg között van. Az így nyert fürtöket a földről felemelve akasztókra vagy megfelelő tárolókra függesztik, száraz és szellős helyen.

— A tárolás szakaszai alatt sem a fürtös, sem a csomagolt termék esetében nem kerülhet sor semmiféle vegyszeres kezelésre. A termék megóvása céljából egyedül olyan fizikai módszerek alkalmazhatók, amelyek nem módosítják a termék sajátosságait: ilyenek a rovarok ellen használt hálók és az ultrahangos berendezések.

— A fürtök eltarthatóságának nincs meghatározott ideje, az eltarthatóság a termék érzékszervi és küllemre vonatkozó jó tulajdonságainak megőrzéséhez kötődik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A cseresznyeparadicsom csomagolása – akár friss, akár tartósított formában történő forgalomba hozatal esetén – a mezőgazdasági üzemben vagy annak közvetlen közelében, a termőterületen belül történik, annak érdekében, hogy:

— minimális legyen a kezelés abban az időszakban, amikor a bogyótermés a leginkább ellenálló;

— ne kerüljön sor a csomagolás nélküli áru nagyobb távolságra történő szállítására, mivel a termék ebben a formájában nincs megfelelően védve, tehát mechanikai hatásoknak és nem megfelelő kezelésnek lehet kitéve;

— biztosítani lehessen a termék nyomonkövethetőségét.

3.6. A bejegyzett elnevezést viselő termék címkézésére vonatkozó egyedi szabályok

A „Pomodorino del Piennolo del Vesuvio” kereskedelmi forgalomba hozatala az alábbiak szerint történhet:

— friss állapotban: a terméket bogyós vagy fürtös formában, legfeljebb 10 kg űrtartalmú, megfelelően leplombált tartályban, ömlesztve kell forgalomba hozni;

— „piennolo” fürtökben tartósítva: a fürtök tömege ebben az esetben legfeljebb 5 kg lehet, és a terméket vagy egyesével, vagy megfelelő, leplombált tartályban kell forgalomba hozni, azonosító OEM-logóval ellátva;

— bogyós vagy fürtös állapotban tartósítva: legfeljebb 10 kg űrtartalmú, megfelelően leplombált tartályban, ömlesztve elhelyezve.

A címkén szerepelnie kell az alábbi megjelöléseknek: minden más szövegnél vagy elemnél nagyobb betűmérettel a „Pomodorino del Piennolo del Vesuvio” és a Denominazione d’Origine Protetta (Oltalom alatt álló eredetmegjelölés) feliratnak; az uniós logónak; a csomagoló- vagy gyártóüzem nevének, cégnevének és címének; a csomagolásban ténylegesen található termékmennyiségnek. A logón a „Pomodorino del Piennolo del Vesuvio” sziluettje látható, egy kocsánnyal, amelynek meghosszabbítása a Vezúv formáját idézi fel; a logó sajátosságait és a színekre vonatkozó előírásokat a termékleírás részletesen tartalmazza.

4. A földrajzi terület tömör meghatározása

A „Pomodorino del Piennolo del Vesuvio” OEM termesztési és csomagolási területe Nápoly tartomány alábbi településeinek területét foglalja magában: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase és Nola település területének azon része, amelyet a Piazzola di Nola – Rione Trieste országút (az a szakasz, amelynek neve „Constantinopoli”), a „Lagno Rosario”, Ottaviano település határa és Somma Vesuviana település határa vesz körül.

5. Kapcsolat a földrajzi területtel

A cseresznyeparadicsom termesztési területének sajátossága a talaj vulkanikus eredetében rejlik. E terület sajátosságai a talaj vulkanikus jellegéből adódnak, amely a Somma-Vezúv komplexum vulkanikus tömbjének egészére jellemző. A talaj a láván, a hamurétegeken és a lávasalakon jött létre, igen termékeny, szerkezete homokos, amelynek köszönhetően nagyon laza, vízáteresztő-képessége jó, kémhatása semleges vagy lúgos, asszimilálható mikro- és makroelem-tartalma jelentős. Az éghajlat általában száraz, a széljárás gyenge. A magas hőmérséklet, valamint a nappal és az éjszaka közötti jelentős hőmérséklet-ingadozás természetes módon tartja féken a kártevők okozta megbetegedéseket.

A Pomodorino del Piennolo del Vesuvio sajátosságai közé kis méretén túl a következők tartoznak: tömege 20–30 gramm közötti, a legnagyobb és legkisebb átmérő közötti arány alacsony (1,2–1,3 közötti), a héj igen ellenálló, a termés erősen kötődik a kocsányhoz, ami a betakarítás és a tartósítás során biztosítja a fürt épségét, a cukrok, savak és más oldódó szilárd anyagok koncentrációja magas, ami a terméket hosszú időre tartóssá teszi úgy, hogy ezen időszak alatt érzékszervi tulajdonságai közül egyik sem változik. Valójában az oldódó szilárd anyagok magas koncentrációja következményeként a termésben lévő lé nagy ozmotikus nyomása eredményezi azt, hogy a gyümölcs hosszan megőrzi jellegzetes keménységét, és a tartósítás során kevés vizet veszít.

A termesztés gyakorlatát a szabálytalan, gyakran teraszos és igen szabdalt telekkialakítás határozza meg. A termesztési tevékenységek nagy részét kézzel végzik, a hagyományos mezőgazdasági gyakorlatot követve.

A Pomodorino del Piennolo del Vesuvio sajátosságai erősen kötődnek termesztésének területéhez. A talaj vulkanikus eredete és a Somma-Vezúv vulkáni komplexum kitörései során felhalmozódott vulkáni eredetű anyagok összessége is hozzájárult a terület jó termőképességéhez. A homokos szerkezetnek köszönhetően a talaj laza és jó vízáteresztő-képességgel rendelkezik, kémhatása semleges vagy lúgos, asszimilálható mikro- és makroelem-tartalma pedig magas. Ezen anyagok felvétele révén alakulnak ki a termék különleges sajátosságai. A kártevők okozta megbetegedések kialakulását a nappal és az éjszaka közötti nagy hőmérséklet-ingadozással járó száraz éghajlat természetes módon tartja féken. A „piennolo” formájában vagy konzervként tartósított cseresznyeparadicsom a Vezúv térségének egyik legősibb és legjellemzőbb terménye. Az első, technikai részleteteket tartalmazó írásos emlékek a Regia Scuola Superiore di Agricoltura di Portici (Portici Királyi Mezőgazdasági Felsőbb Iskola) 1885-ben, 1902-ben és 1916-ban készült kiadványaiban találhatók. Az elmúlt évszázadokban ennek a paradicsomtípusnak a termesztése – csekély termesztési igényének és a héj állagának köszönhető hosszú télállósága miatt – széles körben meghonosodott. Ennek a paradicsomtípusnak a tartósítását már a régmúlt idők óta végzik, ez pedig ahhoz a szükséglethez kötődik, hogy a téli hónapokban is friss zöldségből lehessen készíteni a Nápoly vidékén mindig is elterjedt, intenzív illatot és ízt igénylő házi ételeket, többek között a pizzát és a tésztaféléket. Az emberi tényező a területre jellemző, kiegyensúlyozott termesztési és tartósítási módszerek kialakításában mutatkozott meg, ezen belül említhető a magtermelésre szolgáló legjobb bogyótermések kiválasztása, a szükséges tetejezés, mivel a növények folytonos növekedésűek, a szárak kötözése, és a túlzott mennyiségű kacsok eltávolítása, a cseresznyeparadicsom betakarítása, ami a teljes fürtök levágásával történik akkor, amikor a bogyók 70 %-a már piros, a többi pedig még érés alatt van. A cseresznyeparadicsom fürt formájában történő tartósítási eljárása is a területhez kapcsolja a terméket. Az eljárás lehetővé teszi, hogy a betakarítást követő tél során fogyasztható legyen a termék, egészben és feldolgozatlan formában. Az ősi eljárás során a bogyókat egész fürtökben szedik le, ezután kenderszállal egyetlen hatalmas fürtté kötik össze őket, majd e célra szolgáló, jól szellőző helyiségek mennyezetére, vagy verandákra, illetve teraszokra akasztják őket. Mindez, valamint a Vezúv-térség sajátos környezeti jellegzetességei alakították ki a szóban forgó terméket, amely kedvező érzékszervi és eltarthatósági tulajdonságai miatt a maga nemében egyedülálló, és amelyet még ma is termesztenek és tartósítanak.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Ez a közigazgatási szerv a „Pomodorino del Piennolo del Vesuvio” OEM-hez kapcsolódó termékleírás módosítására irányuló kérelemnek az Olasz Köztársaság Hivatalos Közlönyének 2016. május 4-i 103. számában való közzétételével megindította a nemzeti felszólalási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” (OEM/OFJ elnevezéssel ellátott termékek), majd (a képernyő bal oldalán) a „Prodotti DOP IGP STG” címszóra (OEM/OFJ/HKT elnevezéssel ellátott termékek), végül pedig a „Disciplinari di Produzione all'esame dell'UE” („Az uniós vizsgálatnak alávetett termékleírások”) menüpontra kattintva”.

(1) HL L 179., 2014.6.19., 17. o.

(2) HL L 343., 2012.12.14., 1. o.